Pixlaður tími í Norska húsinu í Stykkishólmi Sumarsýning Byggðasafns Snæfellinga og Hnappdæla í Norska húsinu í Stykkishólmi verður opnuð á morgun laugardaginn 31. maí kl. 15 . Sýningin stendur til 31. ágúst og er í sýningarrýmunum Eldhúsi og Mjólkurstofu á fyrstu hæð safnsins . Sýningin nefnist Pixlaður tími og er eins konar sjónrænt samtal við fortíðina . Í tilkynningu frá safninu segir að um sé að ræða samsýningu þriggja myndlistarmanna sem allir tengjast svæðinu bæði leynt og ljóst . Þetta eru þeir Birgir Snæbjörn Birgisson ( f. 1966 ) , Helgi Hjaltalín Eyjólfsson ( f. 1969 ) og Helgi Þorgils Friðjónsson ( f. 1953 ) . „ Þeir félagar skoðuðu safnið , geymslur þess , safngripi , húsið sjálft ( sem er stærsti safngripurinn ) og umhverfi . Þessi skoðun , heimsóknir , endurlit til fortíðar og rannsókn á umhverfinu varð hvati og innblástur að sýningunni . Spurningum eins og „ hvernig verður efni eða athöfn í nútímanum að fortíð ? “ eða „ hvers vegna söfnum við hlutum og frásögnum úr fortíðinni ? “ er velt upp og tilraunir gerðar með að svara þeim á sjónrænan hátt . Hvað gerist ef klukka stöðvast og hún er sett aftur í gang 100 árum síðar ? Hvað verður um allar mínúturnar og sólarhringana sem framhjá fóru ? Hvað gerist þegar hús er tjargað svart eins og því sé dýft í blek ? Hvernig lítur Norska húsið út ef horft er á það sem form bæði að utan sem innan ? Hvernig kemur maður spennandi leynd til skila sem ríkir yfir fundargerðum liðins tíma ? Hér er gripið inn í söguna eitt augnablik , blaðsíður úr fundargerðarbók unglingastúkunnar Helgafell nr. 269 umbreytast í vatnslitaðan texta sem gefur áhugaverða innsýn í liðinn tíma og tíðaranda . Afgangs krossviðarbútar umbreytast í tvíhliða olíumálverk af heimkynnum úr æsku er tengjast gamla sýslumannshúsinu í Stykkishólmi . Ung og glæsileg kona í 19. aldar búning ( blússa , skósítt pils og svunta ) tekur á móti myndlistarmönnunum í skoðunarferð þeirra og umbreytist nú í röð málverka sem bera nafn hennar eins og „ söguleg minning um tíma í myndverki “ eða pendúll í klukku . Innsetning í formi brjóstvarnarveggja ( skreytt þil ) og vatnslitamynda af þessu 182 ára gamla húsi er sett fram sem rými og form . Tíminn er eins og fryst augnablik . Myndir og minningar eru mældar í pixlum . Myndlistarmennirnir eru allir með glæstan feril að baki og hafa sýnt víða bæði hérlendis og erlendis bæði einkasýningar og samsýningar . Þeir hafa unnið þó nokkuð saman og sýndu m.a. í Tintype galleríinu í London og Listasafni Íslands 2010 . “